АҞӘА, ажьырныҳәа 15 - Sputnik. Аԥсны ахада инапынҵақәа назыгӡо Валери Бганба ақалақьқәеи араионқәеи рхадацәеи аҳәынҭқарратә усбарҭақәа рнапхгаҩцәеи алархәны аилацәажәара мҩаԥигеит.
Валери Бганба аилацәажәара аартуа иазгәеиҭеит атәыла ахада ԥхьатәара дцаанӡа ирыдкылоц анорматив-зинтәи егьырҭ актқәеи рынагӡара хымԥадатәиуп ҳәа.
"Аҳәынҭқарратә напхгара аусбарҭақәа зегьы урҭ рнапаҵаҟа иҟоу аусҳәарҭақәеи анаплакқәеи аҳәынҭқарра аусеиҿкааразы русура мҩаԥыргалароуп", иҳәеит Бганба.
Бганба иазгәеиҭеит дара ирус хаданы ишыҟоу атәыла ахада иалхрақәа реиҿкаара.
Иара убасгьы аусбарҭақәа 2019 шықәсазтәи русура аихшьаалақәа ҟаҵаны аҳасабырбақәа Аминистрцәа реилазаарахь инаргароуп.
Аилацәажәара алахәылацәа иара убасгьы иалацәажәеит аҭыԥантәи ахаланапхгараҭаратә усбарҭақәа рдепутатцәа ралхра аамҭа лаҵарамзахь риагара хәажәкырамзаз атәыла ахада иалхрақәа инарыдҳәаланы.
Абри азы аԥшьгара Жәлар Реизарахь инаишьҭуеит Валери Бганба.
Иара убас шәаԥхьар ҟалоит:
- Атәыла ахада инапынҵақәа наигӡалоит аԥыза-министр Валери Бганба
-
Рауль Ҳаџьымба ахада инапынҵақәа шышьҭеиҵо азы арзаҳал инапы аҵаиҩит